L'any 2010 el Govern de la Generalitat de Catalunya va crear el Memorial Cassià Just amb la voluntat de dur a terme un reconeixement a les persones o les institucions que s'han significat per les seves aportacions a la construcció d'un espai comú de convivència de la pluralitat d'opcions religioses.
Aquest Memorial pren el nom d'un referent indiscutible en diàleg, humanisme, acolliment, solidaritat en favor de les persones més necessitades, llibertat d'esperit i defensa de Catalunya, i tot això des de la coherència amb la seva opció com a abat de Montserrat.
Cassià (Joan) Just i Riba (Barcelona, 1926 - Abadia de Montserrat, 2008) va professar el 1943 com a monjo de Montserrat i va ser ordenat prevere el 1950.
Va ser consiliari dels treballadors de Montserrat que van iniciar Serra d'Or, una circular que va esdevenir una revista de tipus religiós i literari, única del seu tipus que es podia fer en català i en la qual col·laboraven tots els intel·lectuals del moment.
Va ser prior del Monestir i va ser elegit abat el 1966, fins al 1989, any en què va presentar la renúncia.
El nostre país recorda Cassià Just com a monjo, músic i especialment com un dels abats més estimats de Montserrat, de ment oberta i esperit conciliar.
En la figura de Cassià Just hi convergeixen tres dimensions íntimament lligades: l'home espiritual, esculpit en l'espiritualitat benedictina, en l' ora et labora i l'amor al silenci i a la vida intel·lectual, la pregària i la sobrietat; l'home de mentalitat hospitalària, caracteritzat per mantenir sempre un diàleg franc i obert amb els altres, fossin o no afins al seu pensament i a la seva sensibilitat, amb la voluntat de cercar allò que uneix tots els éssers humans, i l'home compromès amb la cultura, la llengua i la tradició catalanes, i amb la defensa dels drets de la pàtria, especialment en contextos difícils, en què defensar el patriotisme era objecte de persecució o incomprensió.
Pertoca a qualsevol poder públic la protecció i la promoció dels drets inviolables de I'ésser humà i, per tant, el deure d'assumir eficaçment la protecció de la llibertat religiosa de tots els ciutadans i ciutadanes i de proporcionar les condicions adequades per garantir l'exercici d'aquest dret.
És per això que s'ha considerat important obrir una nova convocatòria del Memorial Cassià Just per a l'any 2014, adreçat a reconèixer el treball de persones, entitats o institucions en favor de la construcció d'un espai comú de respecte a la llibertat religiosa, del foment del diàleg i de la relació entre les diferents confessions religioses, així com de difusió de la pluralitat religiosa present a Catalunya.
A proposta de la Direcció General d'Afers Religiosos i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Convocar la quarta edició del guardó Memorial Cassià Just de la Generalitat de Catalunya per a l'any 2014.
Aprovar les bases reguladores per a la concessió del guardó Memorial Cassià Just, que figuren en l'annex d'aquesta Ordre.
El guardó Memorial Cassià Just consistirà en una obra d'art original d'una autora o autor reconeguts.
La despesa se satisfarà a càrrec de la partida pressupostària GO01D/483000100/3240/0000 del pressupost de la Generalitat de Catalunya per a l'any 2014.
4.1 L'òrgan competent per a la tramitació del procediment de concessió del guardó Memorial Cassià Just és la persona titular de la Direcció General d'Afers Religiosos.
4.2 El veredicte del jurat es farà públic mitjançant una resolució de la persona titular del departament competent en matèria d'afers religiosos, que es publicarà en el Diari Oficial de la Generalitat de Catalunya.
4.3 Contra la resolució que farà públic el veredicte del jurat, que exhaureix la via administrativa, es podrà interposar recurs de reposició davant el mateix òrgan que l'hagi dictada en el termini d'un mes, a comptar de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, sens perjudici que les persones interessades puguin interposar qualsevol altre recurs que considerin pertinent.
4.4 El veredicte del jurat es donarà a conèixer en un termini màxim de sis mesos a partir de l'exhauriment del termini de presentació de les candidatures.
4.5 La resolució serà notificada individualment al guanyador/a.
4.6 El guardó Memorial Cassià Just es lliurarà en un acte públic presidit per la persona titular del departament competent en matèria d'afers religiosos.
5.1 El termini de presentació de les candidatures és de seixanta dies naturals a comptar de l'endemà de la publicació d'aquesta convocatòria en el Diari Oficial de la Generalitat de Catalunya.
5.2 Les sol·licituds es poden presentar per mitjans electrònics a través de l'Oficina Virtual de Tràmits ( http://www.gencat.cat/ovt ) o presencialment al registre de la Direcció General d'Afers Religiosos (plaça de Catalunya, 20, 08002 Barcelona), sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.3 En el cas que la candidatura sigui presentada per un ens local, aquest haurà de presentar la sol·licitud per mitjans electrònics a través de l'extranet de les administracions públiques catalanes, plataforma EACAT ( http://www.eacat.cat).
5.4 El formulari de sol·licitud per a la presentació per mitjans electrònics es pot descarregar des de l'Oficina Virtual de Tràmits ( http://www.gencat.cat/ovt ).
5.5 En el cas dels ens locals, els formularis de sol·licitud, així com la informació per trametre les sol·licituds per via electrònica, estaran disponibles a la plataforma EACAT ( http://www.eacat.cat ).
Aquesta Ordre entrarà en vigor l'endemà de la publicació en el Diari Oficial de la Ge neralitat de Catalunya.
Aquesta Ordre deroga l'Ordre GRI/293/2011, de 31 d'octubre, per la qual s'aproven les bases reguladores del Memorial Cassià Just de la Generalitat de Catalunya i es convoca la segona edició del guardó, corresponent a l'any 2011.
Contra l'acte de convocatòria, que exhaureix la via administrativa, i les bases reguladores, els ens locals i les persones interessades poden interposar recurs contenciós administratiu davant el Tribunal Superior de Justícia de Catalunya, en el termini de dos mesos a comptar des de la data de publicació en el Diari Oficial de la Generalitat de Catalunya.
Amb caràcter previ, contra l'acte de convocatòria els ens locals poden formular requeriment davant la persona titular del Departament de Governació i Relacions Institucionals en el termini de dos mesos, a comptar de la publicació en el Diari Oficial de la Generalitat de Catalunya, d'acord amb el que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
Amb caràcter previ, contra l'acte de convocatòria, les persones interessades poden interposar recurs de reposició davant el mateix òrgan que l'ha dictada, en el termini d'un mes a comptar de la data de publicació en el Diari Oficial de la Generalitat de Catalunya.
Bases reguladores del Memorial Cassià Just de la Generalitat de Catalunya
El Memorial Cassià Just té per objecte reconèixer el treball de persones, entitats o institucions en favor de la construcció d'un espai comú de respecte a la llibertat religiosa, de foment del diàleg i de la relació entre les diferents confessions religioses, així com de difusió de la diversitat religiosa present a Catalunya.
Aquestes aportacions es poden concretar en els camps següents:
a) Defensa dels drets de llibertat religiosa.
b) Foment del coneixement, del respecte i del diàleg entre opcions religioses diverses.
c) Difusió de la diversitat religiosa present a Catalunya.
d) Promoció de la convivència i la cohesió social en l'àmbit de les diferents religions.
Pot presentar candidatura qualsevol persona, entitat, institució o ens local, referida a persones, entitats o institucions, que hagin destacat en algun dels àmbits esmentats en la base reguladora 1, a Catalunya o a qualsevol altre país, bé per la seva trajectòria considerada globalment o per actuacions i obres concretes.
Cap persona, entitat o institució no pot proposar-se a si mateixa per a l'atorgament dels guardons.
3.1 El guardó del Memorial Cassià Just consistirà en una obra d'art original d'una autora o autor reconeguts.
3.2 El Memorial Cassià Just es lliurarà en un acte públic presidit per la persona titular del departament competent en matèria d'afers religiosos.
4.1 Les sol·licituds es poden presentar per mitjans electrònics a través de l'Oficina Virtual de Tràmits ( http://www.gencat.cat/ovt ) o presencialment al registre de la Direcció General d'Afers Religiosos (plaça de Catalunya, 20, 08002 Barcelona), sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.2 En el cas que la candidatura sigui presentada per un ens local, aquest haurà de presentar la sol·licitud per mitjans electrònics a través de l'extranet de les administracions públiques catalanes, plataforma EACAT ( http://www.eacat.cat).
4.3 El formulari de sol·licitud per a la presentació per mitjans electrònics es pot descarregar des de l'Oficina Virtual de Tràmits ( http://www.gencat.cat/ovt ).
4.4 En el cas dels ens locals, els formularis de sol·licitud, així com la informació per trametre les sol·licituds per via electrònica, estaran disponibles a la plataforma EACAT ( http://www.eacat.cat ).
4.5 La impossibilitat tècnica o d'altra índole de tramesa electrònica de la sol·licitud no eximeix, en cap cas, la persona sol·licitant de l'obligació de trametre-la dins del termini establert en la convocatòria.
4.6 Juntament amb la sol·licitud, s'haurà de trametre la documentació que es detalla a continuació:
a) Biografia o trajectòria de la persona, entitat o institució proposada.
b) Una memòria o la informació completa sobre el treball concret proposat com a mereixedor del guardó.
En tot cas, quan es presentin fotografies o filmacions on surtin persones físiques identificades o identificables, caldrà disposar del consentiment pertinent per tal de fer-ne ús.
4.7 L'òrgan competent per a la tramitació i la gestió de les sol·licituds podrà demanar tota la informació complementària que consideri necessària per avaluar les sol·licituds.
4.8 La presentació de les sol·licituds comporta l'acceptació plena per part de les persones sol·licitants de les bases de la convocatòria.
5.1 L'òrgan competent per a l'ordenació i la instrucció del procediment de concessió del guardó a què es refereixen aquestes bases és la persona titular de la Direcció General d'Afers Religiosos.
5.2 Si la sol·licitud no compleix els requisits establerts o no s'hi adjunten els documents esmentats, l'òrgan instructor requerirà la persona interessada perquè, en el termini de deu dies hàbils, esmeni els defectes o adjunti els documents corresponents, tot indicant que si no ho fa es considerarà que desisteix de la sol·licitud.
a) El jurat estarà integrat per la persona titular del departament competent en matèria d'afers religiosos o la persona en qui delegui, la persona titular de la Direcció General d'Afers Religiosos, i per tres persones més, coneixedores o representatives dels camps en els quals s'atorga el guardó, designades per la persona titular del departament competent en matèria d'afers religiosos.
b) La presidència del jurat és exercida per la persona titular del departament competent en matèria d'afers religiosos.
c) Per assolir la paritat de gènere, en la composició del jurat s'ha de tendir a la presència equilibrada de dones i homes.
6.2 Per decidir entre les candidatures, el jurat tindrà en compte els criteris següents:
a) Les trajectòries de les persones, entitats o institucions, amb especial atenció a les actuacions adreçades a visualitzar el paper de les dones en les confessions religioses.
b) La repercussió social de les actuacions realitzades.
c) El valor de les actuacions i la seva incidència en l'àmbit religiós.
d) L'interès des del punt de vista humanístic de les aportacions.
e) La defensa i promoció de la llengua catalana.
7.1 El veredicte del jurat es farà públic mitjançant una resolució de la persona titular del departament competent en matèria d'afers religiosos que es publicarà en el Diari Oficial de la Generalitat de Catalunya.
7.2 La resolució serà notificada al guanyador/a.
7.3 Contra la resolució que farà públic el veredicte del jurat, que exhaureix la via administrativa, es podrà interposar recurs de reposició davant el mateix òrgan que l'hagi dictada en el termini d'un mes, a comptar de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, sens perjudici que les persones interessades puguin interposar qualsevol altre recurs que considerin pertinent.
El veredicte del jurat es donarà a conèixer en un termini màxim de sis mesos a partir de l'exhauriment del termini de presentació de les candidatures.
El web de la Direcció General d'Afers Religiosos difondrà el treball de la persona, l'entitat o la institució guardonada.